รู้จัก ลอตเตอรี่ใบเสร็จรับเงิน การกระตุ้นเศรษฐกิจของไต้หวัน ที่ทำให้เก็บภาษีได้เพิ่มขึ้น
แนวคิดนี้คืออะไร และมีรูปแบบเป็นอย่างไร ลงทุนแมนจะเล่าให้ฟัง
1 ก.พ. 2566

รู้จัก ลอตเตอรี่ใบเสร็จรับเงิน การกระตุ้นเศรษฐกิจของไต้หวัน ที่ทำให้เก็บภาษีได้เพิ่มขึ้น 75% /โดย ลงทุนแมน
สลากกินแบ่งรัฐบาล คือสิ่งที่อยู่คู่กับสังคมไทยมานาน และไม่ว่าจะราคา 80 บาท หรือ 120 บาท คนไทยก็หาซื้อลอตเตอรี่อยู่ดี
ซึ่งถ้าหากถูกรางวัล ก็ถือว่าโชคดี แต่ถ้าไม่ถูกรางวัล ก็จะเสียเงินส่วนนั้นไปฟรี ๆ
แต่รู้หรือไม่ว่า ที่ไต้หวัน มีแนวคิด ที่ทำให้คนที่ซื้อสินค้าหรือบริการ สามารถลุ้นรางวัลไปได้พร้อม ๆ กัน โดยไม่ต้องจ่ายค่าลอตเตอรี่แม้แต่บาทเดียว
แนวคิดนี้คืออะไร และมีรูปแบบเป็นอย่างไร
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เวลาได้รับใบเสร็จ จากการซื้อสินค้าหรือบริการ
สิ่งที่คนส่วนใหญ่ทำคือ ตรวจสอบรายการ และราคา ว่าถูกต้องหรือไม่ แล้วก็ทิ้งใบเสร็จนั้นไป
แต่ที่ไต้หวัน ใบเสร็จเหล่านี้ จะมีสถานะเป็นลอตเตอรี่ไปในตัว คล้ายกับสลากกินแบ่งรัฐบาลของไทย
ซึ่งใบเสร็จในลักษณะนี้ เรียกว่า Uniform Invoice Lottery
โดยในใบเสร็จจะมีตัวเลขจำนวน 8 หลัก ที่จะระบุในใบเสร็จ ซึ่งมีมูลค่าตั้งแต่ 50 ดอลลาร์ไต้หวัน หรือประมาณ 50 บาทขึ้นไป ซึ่งจะถูกนำมาใช้อ้างอิงในการจับรางวัล ทุก ๆ 2 เดือน
โดยมีเงินรางวัลสูงสุดอยู่ที่ 10 ล้านดอลลาร์ไต้หวัน หรือราว ๆ 10.8 ล้านบาท
ซึ่งผู้ที่ถูกรางวัล ก็ไม่ได้จำกัดเฉพาะคนไต้หวันเท่านั้น แต่ชาวต่างชาติที่ซื้อสินค้าหรือบริการในไต้หวัน ก็สามารถเข้าร่วมโครงการได้
ซึ่งผู้โชคดี อาจเลือกที่จะรับเงินรางวัล หรือบริจาคใบเสร็จดังกล่าวให้แก่องค์กรการกุศลก็ได้
แนวคิดนี้มีจุดเริ่มต้นในปี 1951 โดยกระทรวงการคลังของไต้หวัน มีจุดประสงค์หลักคือ
- ดึงธุรกิจ ให้เข้าระบบภาษีให้มากขึ้น 
- กระตุ้นเศรษฐกิจ ผ่านการจับจ่ายใช้สอย
โดยหลังจากเริ่มโครงการไปได้ 1 ปี พบว่า รัฐบาลไต้หวัน สามารถเก็บภาษีได้เพิ่มขึ้นถึง 75% เมื่อเทียบกับปีก่อนหน้า
เพราะมีผู้ประกอบการจำนวนมาก พากันเข้าร่วมโครงการเพื่อดึงดูดลูกค้า
รวมถึงผู้บริโภคเองที่เลือกใช้บริการจากร้านค้าที่มีลอตเตอรี่ท้ายใบเสร็จเท่านั้น ทำให้ภาคธุรกิจมีรายได้เพิ่มขึ้นเป็นอย่างมาก
อีกข้อคือ การตกแต่งบัญชี หรือหลีกเลี่ยงภาษีก็ทำได้ยากขึ้น เพราะลูกค้าที่ซื้อสินค้าหรือใช้บริการ จะมีส่วนหนึ่งของใบเสร็จอยู่กับตัว และจะถูกตรวจสอบเมื่อลูกค้านำใบเสร็จไปขึ้นรางวัล
จะเห็นว่า แนวคิดนี้ ก็มีวัตถุประสงค์คล้าย ๆ กับโครงการกระตุ้นเศรษฐกิจของรัฐบาลไทย
แต่มีข้อแตกต่างตรงที่มีโควตาการเข้าร่วมไม่จำกัด หรือพูดง่าย ๆ คือคนทุกกลุ่ม รวมถึงชาวต่างชาติ สามารถลุ้นรางวัลได้เหมือนกัน
ซึ่งถ้าหากช่วงไหน ที่รัฐบาลต้องการกระตุ้นเศรษฐกิจเป็นพิเศษ ก็แค่เพิ่มรางวัลพิเศษให้มากขึ้น ซึ่งถือเป็นต้นทุนที่ไม่มากนัก หากเทียบกับจำนวนเงิน ที่หมุนเวียน และภาษีที่จะเก็บได้มากขึ้น
สรุปแล้ว แนวคิดลอตเตอรี่ใบเสร็จรับเงินนี้ ก็มาจากการรวมสิ่งที่เกิดขึ้น ในชีวิตประจำวันอยู่แล้ว อย่างการช็อปปิง กับการซื้อลอตเตอรี่ เข้าไว้ด้วยกัน
ซึ่งถ้าเราลองมองกลับมาที่ประเทศไทย จะเห็นว่า คนไทยเองก็มีกิจกรรมเหล่านี้ อยู่แล้วเหมือนกัน
ซึ่งถ้าหากภาครัฐของไทย ต้องการกระตุ้นเศรษฐกิจด้วยวิธีใหม่ ๆ
ลอตเตอรี่ใบเสร็จรับเงิน ก็เป็นต้นแบบที่น่าสนใจไม่น้อย
และคนไทย จะได้ไม่ถูกลอตเตอรี่กินฟรี ๆ อีกต่อไป..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-